El 20 de febrer tornaran les millors ciclistes del panorama internacional als carrers de Sagunt i Port de Sagunt
03 de febrer 2022

![](/media/swplrmby/c-vuelta-ciclista.jpg?width=850&height=566.9886363636364)

La quarta i última etapa de la [VI Setmana Valenciana - Volta a la Comunitat Valenciana Fèmines](https://ccescapada.com/setmana-ciclista-valenciana) tindrà la seua eixida, un any més, en el municipi de Sagunt. Com en anteriors ocasions, algunes de les corredores més destacades del panorama internacional competiran pels carrers del Port de Sagunt i Sagunt en una prova en la qual s'acabarà decidint tot.

Serà el pròxim 20 de febrer, diumenge, quan a partir de les 12.00 hores l'escamot de les 175 participants arrancarà des de l'Avinguda Mediterrani del Port de Sagunt en direcció cap a Sagunt per a una primera passada, i posteriorment la carrera tornarà a passar pel nucli de Sagunt, des de Gilet, per als dos esprints intermedis de l'etapa, ja que tots dos tindran lloc en el municipi.

L'alcalde i regidor d'Igualtat, Darío Moreno, el regidor delegat d'Activitat Física, Salut i Esports, Javier Timón i el president del Club Ciclista Escapada i director de la competició, Rubén Donet, han presentat este dijous esta nova edició de la prova.

L'alcalde de Sagunt i regidor del departament d'Igualtat, Darío Moreno, ha parlat de la competició destacant dos aspectes diferents: «**A través de la regidoria d'Activitat Física, Salut i Esports realitzem activitats en esta línia amb la intenció de, beneficiar a l'esport, però també perquè és positiu per a la ciutat en termes econòmics i ens permet posicionar-nos en el mapa, més encara tenint en compte que es tracta d'una prova internacional. La segona dimensió que no hem de descurar i que per a nosaltres és essencial, és la igualtat. Parlem de ciclisme, un esport que té moltíssima tradició en la nostra terra, però que encara continua molt masculinitzat. Per això, és important que creem referents femenins i que a poc a poc anem aconseguint igualtat també en este àmbit**».

En esta, que és la carrera de ciclisme en actiu més antiga d'Espanya, participaran 25 equips de quatre continents: Europa, Amèrica, Àsia i Oceania, de les quals 19 formacions seran estrangeres i les 6 restants seran espanyoles, amb un total 175 ciclistes de les categories Sub-23 i Elit femenines. Entre elles destaquen les millors corredores internacionals, com la danesa Cecilie Ludwig, l'alemanya Clara Koppenburg i l'holandesa Annemiek van Vleuten, guanyadora de l'any passat.

Timó ha destacat que «**un any més el nostre Ajuntament participa en esta magnífica prova i ja van cinc edicions de les sis que es realitzaran. Una de les proves femenines més importants del calendari internacional i on compartim, juntament amb l'organització, l'objectiu d'aconseguir les majors cotes d'igualtat d'esport femení amb el masculí**». En eixe sentit, ha felicitat «**l'organització per eixa ambició any rere any de millorar esta prova, si això és possible. Fins amb 13 dels 14 equips femenins existents en el món, de la màxima categoria World Tour, participen en esta carrera**».

L'etapa Sagunt-València tindrà enguany un recorregut de 125 quilòmetres i comptarà amb l'al·licient principal que a Sagunt es disputaran els dos sprints intermedis d'esta quarta i última mànega i serà en el municipi on es decidirà qui és la guanyadora del mallot de color fúcsia. En els dos passos disputarà un sprint especial, el primer en l'avinguda Pianista Mario Monreal, al costat del col·legi Villar Palasí. El primer sprint serà sobre les 12.50 hores i el segon a les 13.40 hores, aproximadament.

Les corredores eixiran a les 12.00 hores en punt des de l'avinguda Mediterraneo del Port de Sagunt, continuaran pel carrer Illa de Menorca, seguiran per les avingudes Arquitecte Alfredo Simón, Corona d'Aragó i de la Vila i ja enfilaran la carretera Port de Sagunt-Sagunt (N-237) fins a la N-340, ja en el nucli de Sagunt, sobre les 12.10 hores, on se situarà el KM-0 i es donarà inici oficial a la part competitiva en direcció Almenara. L'escamot tornarà en dues ocasions més des de Gilet per la CV-314 i el carrer Gilet i creuaran el nucli urbà, on es disputaran els dos sprints intermedis, fins a arribar de nou a la N-340 i eixir novament en direcció a Quart de les Valls. Serà sobre les 12.50 i sobre les 13.35 hores respectivament.

Uns altres dels municipis i punts pels quals també passarà la carrera durant esta jornada seran l'estació de tren de Les Valls, Quartell, Estivella, Gilet, Torres Torres, l'Alt de l’Oronet, Serra, Nàquera, Moncada, Alfara del Patriarca i València.

La VI Setmana Valenciana - Volta Comunitat Valenciana Fèmines, organitzada pel Club Ciclista Escapada i que compta amb la col·laboració de l'Ajuntament de Sagunt, la Generalitat Valenciana i les diputacions provincials de València i Castelló, entre altres entitats i institucions, consta de quatre etapes en línia, que se celebraran entre el 17 i el 20 de febrer, i el municipi de Sagunt serà el punt de partida de la quarta i decisiva que, a causa d'uns certs canvis, en lloc de finalitzar en el passeig de l'Albereda de València com estava previst, la carrera acabarà en l'avinguda Maestro Rodrigo sobre les 15 hores aproximadament. Com en les anteriors edicions, la carrera tornarà a passar per les tres províncies: fins a 71 municipis de Castelló, València i Alacant veuran a l'escamot.

El Club Ciclista Escapada i SLT ha donat les gràcies a l'Ajuntament per donar-li el seu suport des de fa cinc anys: «**Gràcies a això hem aconseguit consolidar junts una prova que és un referent en l'àmbit mundial**». El president del club i director de la prova, Rubén Donet, també ha agraït la col·laboració d'altres institucions, entitats privades i a les Forces i Cossos de l'Estat, «**perquè sense ells seria impossible tirar avant un esdeveniment d'este nivell**».

Esta competició és des de l'any passat un esdeveniment de categoria Classe 1 professional i està inclosa en el calendari internacional de la Unió Ciclista Internacional Europe Tour (UCI). Cal destacar que la carrera es retransmetrà en directe a través d'À Punt Mèdia.

![](/media/wo2phlna/c-cartel.jpg?width=566.9886363636364&height=850)

*   [](http://www.facebook.com/sharer.php?u=https://aytosagunto.es/va/actualitat/el-20-de-febrer-tornaran-les-millors-ciclistes-del-panorama-internacional-als-carrers-de-sagunt-i-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-20-de-febrer-tornaran-les-millors-ciclistes-del-panorama-internacional-als-carrers-de-sagunt-i-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-20-de-febrer-tornaran-les-millors-ciclistes-del-panorama-internacional-als-carrers-de-sagunt-i-port-de-sagunt/ "Linked In")
*   [](mailto:?body=https://aytosagunto.es/va/actualitat/el-20-de-febrer-tornaran-les-millors-ciclistes-del-panorama-internacional-als-carrers-de-sagunt-i-port-de-sagunt/)